
Didahia sau Învățătura celor doisprezece apostoli


DIDAHIA

SAU INVĂȚĂTURA CELOR DOISPREZECE APOSTOLI

INTRODUCERE

În limba greacă se numește Didach, traducerea este Didahia. Este totuși o carte apocrifă, și trebuie privită ca atare. A fost afișată aici (ca și celelalte cărți) pentru a fi cunoscută și citită de toți creștinii care doresc acest lucru. Dorința noastră a fost aceea de a fi cunoscute cât mai multe cărți apocrife din cele existente, pentru ca nimic să nu rămână necunoscut de creștinii români. Sunt multe situri creștine străine care le studiază îndelung. Deci, există posibilitatea acum ca și creștinii români să le studieze și să își facă o părere despre ele, pentru a nu fi considerați "mai puțin cunoscători" în aceste lucruri.

Capitolul I

1. Sunt două căi: una a vieții și alta a morții; și este mare deosebirea între cele două căi.

2. Calea vieții este aceasta:

Mai întâi, să iubești pe Dumnezeu, Creatorul tău; al doilea, pe aproapele tău ca pe tine însuți și toate câte voiești să nu ți se facă ție, nu le face și tu altora.

3. Iar învățătura acestor cuvinte este aceasta:

Binecuvântați pe cei ce vă blestemă și rugați-vă pentru dușmanii voștri; postiți pentru cei ce vă prigonesc; că ce mulțumită aveți, dacă iubiți pe cei ce vă iubesc? Nu și păgânii fac același lucru? Voi, înșiși, iubiți pe cei ce va urăsc, și nu veți avea dușman.

4. Depărtează-te de poftele trupești și lumești. Dacă-ți dă cineva o palmă pe obrazul drept, întoarce-i lui și pe celălalt și vei fi desăvârșit. Dacă te silește cineva să mergi o mila, mergi cu el două dacă-ți ia haina, dă-i și cămașa; dacă cineva ia de la tine ce-i al tău, nu cere, că nici nu poți.

5. Oricărui cere de la tine, dă-i și nu cere înapoi, că Tatăl vrea să dea tuturor din darurile Sale. Fericit este cel ce dă potrivit poruncii, că este nevinovat. Vai de cel ce ia! Dacă ia, având nevoie, va fi nevinovat; dar cel care ia neavând nevoie, va da socoteală de ce a luat și pentru ce; dus la închisoare, va fi cercetat de cele ce a făcut și nu va ieși de acolo până când nu va da și cel din urmă ban. Dar și despre acestea s-a zis: Să asude milostenia ta în mâinile tale până cunoști cui dai

Capitolul II

1. A doua poruncă a învățăturii: Să nu ucizi, să nu săvârșești adulter; să nu strici băieți, să nu fii

desfrânat, să nu furi, să nu vrăjești, să nu faci otrăvuri, să nu ucizi copil în pântece, nici pe cel născut

să nu-l ucizi, să nu poftești cele ale aproapelui.

2. Să nu juri strâmb, să nu dai mărturie mincinoasă, să nu vorbești de rău, să nu ții minte răul.

3. Să nu fii cu două gânduri, nici cu două feluri de vorbă, pentru că două feluri de vorbă este

cursa morții.

4. Să nu fie cuvântul tău mincinos, nici în deșert, ci plin de faptă.

5. Să nu fii lacom, nici răpitor, nici fățarnic, nici rău, nici mândru. Să nu ai gând rău împotriva

semenului tău.

6. Să nu urăști pe nici un om, ci pe unii să-i mustri, pe alții să-i miluiești, pentru alții să te rogi,

iar pe alții să-i iubești mai mult decât sufletul tău.

Capitolul III

1. Fiul meu, fugi de orice rău și de tot ce este asemenea lui.

2. Să nu fii mânios, că mânia duce la ucidere; nici invidios, nici certăreț, nici mânios, că din

toate acestea se nasc ucideri.

3. Fiul meu, să nu fii poftitor, că pofta duce la desfrâu; să nu spui cuvinte de rușine, și nici să te

uiți cu ochi pofticioși, că din toate aceste se nasc adulterele.

4. Fiul meu, să nu ghicești viitorul după zborul păsărilor, pentru că aceasta duce la închinare de

idoli; să nu descânți, să nu citești în stele, să nu faci vrăji, să nu vrei să auzi de ele, nici să le vezi, că

din toate acestea se naște închinarea la idoli.

5. Fiul meu, să nu fii mincinos, pentru că minciuna duce la hoție; nici iubitor de argint, nici

iubitor de slavă deșartă, că din toate acestea se nasc hoțiile.

6. Fiul meu, să nu fii cârtitor, pentru că te duce la hulă, nici obraznic, nici cu gând rău, că din

toate acestea se nasc hulele.

7. Să fii blând, pentru că cei blânzi vor moșteni pământul.

8. Să fii îndelung răbdător, milostiv, fără răutate, pașnic și bun, tremurând totdeauna pentru

cuvintele pe care le-ai auzit.

9. Să nu te înalți pe tine însuți, nici să ai sufletul tău obraznic. Să nu se lipească sufletul tău de

cei mândri, ci să ai legături cu cei drepți și cu cei smeriți

10. Cele ce ți se întâmplă se le primești ca bune, știind că nimic nu se face fără Dumnezeu.

Capitolul IV

1. Fiul meu, să-ți aduci aminte, ziua și noaptea, de cel ce-ți grăiește Cuvântul lui Dumnezeu și

să-l cinstești ca pe Domnul, că unde se vorbește de domnie, acolo este și Domnul.

2. Să cercetezi în fiecare zi cărțile sfinților, ca să afli odihna în cuvintele lor.

3. Să nu faci dezbinare și să împaci pe cei ce se ceartă. Să judeci cu dreptate, să nu te uiți la

fața omului, când ai să mustri pentru păcat.

4. Să nu te îndoiești dacă un lucru va fi sau nu.

5. Să nu fii cu mâinile întinse la luat și cu ele strânse la dat.

6. Dacă ai dobândit ceva prin lucrul mâinilor tale, să dai ca răscumpărare pentru păcatele tale.

7. Să nu stai la îndoială când dai și nici să murmuri când dai, că vei cunoaște cine este Bunul

Răsplătitor al plății.

8. Să nu întorci spatele, celui lipsit; să faci parte din toate ale tale fratelui tău și să nu zici că

sunt ale tale. Dacă suntem părtași la cele nemuritoare, cu atât mai mult la cele muritoare.

9. Să nu iei mâna ta de pe fiul tău sau de pe fiica ta, ci să-i înveți din tinerețe frica de

Dumnezeu.

10. Să nu poruncești slugii tale sau slujnicei tale, când ești amărât și supărat, că și ei

nădăjduiesc în același Dumnezeu, ca nu cumva să nu se mai teamă de Dumnezeu, care este și

Dumnezeul tău și al lor. Că Dumnezeu n-a venit la noi, ca să ne cheme după fată, ci la aceia pe care

i-a pregătit Duhul.

11. Iar voi, cei care sunteți robi, să vă supuneți, cu rușine și cu teamă, stăpânilor voștri, ca unor

chipuri ale lui Dumnezeu.

12. Să urăști orice fățărnicie și tot ce nu este plăcut Domnului.

13. Să nu părăsești poruncile Domnului și să păstrezi ceea ce ai primi fără să adaugi și fără să

scoți.

14. În Biserică să-ți mărturisești păcatele tale și să nu te duci la rugăciune cu conștiința rea.

Aceasta este calea vieții.

Capitolul V

1. Calea morții este aceasta:

Mai întâi de toate este rea și plină de blestem: ucideri, adultere, pofte, desfrânări, hoții,

idolatrii, vrăji, farmece, răpiri, mărturii mincinoase, fățărnicii, inimă vicleană, vicleșug, mândrie,

răutate, obrăznicie, lăcomie, cuvinte de rușine, invidie, nerușinare, îngâmfare, fudulie, lipsă de

teamă,

2. prigonitori ai celor buni, urâtori de adevăr, iubitori de minciună; nu cunosc răsplata

dreptății, nu se lipesc de bine, nici de dreapta judecată; nu priveghează spre bine, ci spre rău;

bunătatea și răbdarea este departe de ei; iubesc cele deșarte, umblă după mită, nu miluiesc pe sărac,

nu sufăr pe cei necăjiți, nu cunosc pe Creatorul lor, ucigași de copii, stricători al făpturii lui

Dumnezeu, întorc spatele celui lipsit, asupresc pe cel în strâmtorare; apărători ai bogățiilor,

judecători nelegiuiți ai săracilor, plini de tot păcatul. Izbăviți-vă fiilor, de toate acestea!

Capitolul VI

1. Vezi să nu te abată cineva de la această cale a învățăturii, că acela te învață cele ce sunt în

afară de Dumnezeu.

2. Dacă poți purta tot, jugul Domnului, desăvârșit vei fi; dar dacă nu poți, fă ce poți.

3. Cu privire la mâncări, ține ce poți, dar ferește-te tare de cele jertfite idolilor, că este slujire a

unor zei morți.

Capitolul VII

1. Cu privire la botez, așa să botezați:

După ce ați spus mai înainte toate cele de mai sus botezați în numele Tatălui și al Fiului și al

Sfântului Duh. În apă proaspătă.

2. Iar dacă n-ai apă proaspătă, botează în altă apă; iar dacă nu poți în apă rece, în apă caldă.

3. Dacă nu ai de ajuns nici una nici alta, toarnă pe cap de trei ori apă, în numele Tatălui al

Fiului și al Sfântului Duh

4. Înainte de botez să postească cel ce botează și cel botezat și alți câțiva, dacă pot. Poruncește,

însă, ca cel ce are să se boteze să postească o zi sau două înainte.

Capitolul VIII

1. Posturile voastre să nu fie ca cele ale fățarnicilor că ei postesc lunea și joia; voi, însă, să

postiți miercurea și vinerea;

2. Nu vă rugați ca fariseii ci cum a poruncit Domnul în Evanghelia Sa! Așa să vă rugați:

Tatăl nostru, Care ești în ceruri, sfințească-se numele Tău, vie Împărăția Ta, facă-se voia Ta

precum în cer și pe pământ. Pâinea noastră cea de toate zilele dă-ne-o nouă astăzi și ne iartă nouă

greșelile noastre, precum și noi iertăm greșiților noștri. Și nu ne duce pe noi în ispită, ci ne izbăvește

de cel rău. Că a Ta este puterea și slava în veci.

3. De trei ori pe zi să vă rugați așa.

Capitolul IX

1. Iar cu privire la euharistie, așa să faceți euharistia:

2. Mai întâi cu privire la potir: "Îți mulțumim Ție, Părintele nostru, pentru sfânta vie a lui

David, sluga Ta, pe care ne-ai făcut-o nouă cunoscută prin Iisus, Fiul Tău. Ție slavă în veci".

3. Cu privire la frângerea pâinii: "Îți mulțumim Ție, Părintele nostru, pentru viața și

cunoștința, pe care ne-ai făcut-o cunoscută noua prin Iisus, Fiul Tău. Ție slavă în veci".

4. După cum această pâine frântă era împrăștiată pe munți și fiind adunată a ajuns una, tot așa

să se adune Biserica Ta de la marginile lumii în împărăția Ta. Că a Ta este slava și puterea, prin Iisus

Hristos în veci.

5. Nimeni să nu mănânce, nici să bea din euharistia voastră, ci acei care au fost botezați în

numele Domnului. Căci cu privire la aceasta, a spus Domnul: "Nu dați ceea ce este sfânt câinilor".

Capitolul X

1. După ce v-ați împărtășit, mulțumiți așa:

"Îți mulțumim Ție, Părinte Sfinte, pentru sfânt numele Tău, pe care l-ai sălășuit în inimile

noastre și pentru cunoștința, credința și nemurirea, pe care ne-ai făcut-o nouă cunoscută prin Iisus,

Fiul Tău. Ție slavă în veci".

2. Tu, Stăpâne atotputernice, ai zidit toate, pentru numele Tău. Mâncare și băutură ai dat

oamenilor spre desfătare, ca să-Ți mulțumească Ție, iar nouă ne-ai, dăruit, prin Fiul Tău, mâncare și

băutură duhovnicească și viață veșnică.

3. Înainte de toate, Îți mulțumim, că ești puternic. Ție slavă în veci.

4. Adu-ți aminte, Doamne, de Biserica Ta, ca s-o izbăvești de tot răul și s-o desăvârșești în

dragostea Ta și adună din cele patru vânturi, această Biserică sfințită în împărăția Ta, pe care ai

pregătit-o. Că Ție este puterea și slava în veci.

5. Să vină harul și să treacă lumea aceasta! Osana Dumnezeului lui David! Dacă este cineva

sfânt, să vină! Dacă nu este, să se pocăiască! Maranatha, Amin.

6. Profeților, însă, îngăduiți-le să mulțumească atât cât vor.

Capitolul XI

1. Dacă vine cineva la voi să vă învețe acestea toate, pe care le-am spus mai înainte, primiți-l.

2. Dar dacă învățătorul însuși se schimbă și învață altă învățătură, ca să o distrugă pe aceasta,

să nu-l ascultați; iar dacă învață pentru sporirea dreptății și cunoștinței Domnului, primiți-l ca pe

Domnul.

3. Cu privire la apostoli și profeți, potrivit dogmei Evangheliei, să faceți așa:

4. Orice apostol, care vine la voi, să fie primit ca Domnul;

5. dar să nu rămână decât o zi; iar dacă e nevoie, și a doua zi; dar dacă rămâne trei zile, este

profet fals.

6. Apostolul, când pleacă, să nu ia nimic decât pâine, până ce găsește alt sălaș; dar dacă, cere

bani, este profet fals.

7. Nu ispitiți și nici nu criticați pe orice profet, care vorbește în duh, că orice păcat se va ierta,

dar păcatul acesta nu se va ierta.

8. Dar nu oricine grăiește în duh este profet, ci numai dacă are purtările Domnului. Deci după

purtări se va cunoaște profetul fals și profetul.

9. Orice profet, care rânduiește, în duh, masa, nu mănâncă din ea, decât dacă este profet fals.

10. Orice profet, care învață adevărul, dacă nu face ce învață este profet fals.

11. Orice profet încercat și adevărat, care lucrează în taina lumească a Bisericii, dar nu învață

pe alții să facă ceea ce el însuși face, să nu fie judecat de voi, că el cu Dumnezeu are judecata; așa au

făcut și vechii profeți.

12. Dacă, însă, unul spune în duh: "Dați-mi bani sau altceva, pe acela să nu-l ascultați; dar dacă

spune să i se dea pentru alții, care-s lipsiți, nimeni să nu-l judece.

Capitolul XII

1. Tot cel ce vine în numele Domnului, să fie primit; iar apoi, după ce îl cercetați, îl veți

cunoaște, că veți avea pricepere să deosebiți dreapta de stânga.

2. Dacă cel ce vine este un drumeț, ajutați-l cât puteți; dar să nu rămână la voi decât două, sau

trei zile, dacă e nevoie.

3. Dacă vrea să se stabilească la voi ca meseriaș, să lucreze și să mănânce;

4. dar dacă nu are o meserie, socotiți-vă după priceperea voastră, ca să nu trăiască împreună cu

voi un creștin trândav.

5. Iar dacă nu vrea să facă așa, atunci face neguțătorie cu Hristos. Fiți cu luare aminte cu unii

ca aceștia.

Capitolul XIII

1. Orice profet adevărat, care vrea să se stabilească la voi, este vrednic de hrana lui.

2. La fel dascălul adevărat este vrednic și el ca lucrătorul de hrana lui.

3. Luați dar toată pârga produselor linului, a ariei, a boilor și oilor și dați profeților pârgă, că ei

sunt preoții voștri.

4. Iar dacă nu aveți profet, dați-o săracilor.

5. Dacă fac pâine, ia pârga și dă-o potrivit poruncii.

6. La fel dacă deschizi un vas cu vin sau cu undelemn, ia pârga și dă-o, profeților.

7. Ia, după socotința ta, pârga din argintul, din hainele și din toată averea ta și o dă potrivit

poruncii.

Capitolul XIV

1. Când vă adunați în duminica Domnului, frângeți pâinea și mulțumiți, după ce mai întâi v-ați

mărturisit păcatele voastre, ca jertfa voastră să fie curată.

2. Tot cel care e certat cu tovarășul său să nu vină împreună cu voi până nu se împacă, pentru

ca să nu se pângărească jertfa voastră.

3. Că aceasta este ceea ce s-a zis de Domnul, " În orice loc și timp să-mi aduceți jertfă curată;

că Împărat mare sunt, zice Domnul, și numele Meu este minunat între neamuri".

Capitolul XV

1. Hirotoniți-vă vouă episcopi și diaconi, vrednici de Domnul, bărbați blânzi, neiubitori de

argint, adevărați și încercați; că și ei îndeplinesc slujirea profețiilor și dascălilor.

2. Nu-i disprețuiți, că ei sunt cinstiți între voi împreună cu profeții și dascălii.

3. Mustrați-vă unul pe, altul, nu cu mânie, ci în pace, cum este scris în Evanghelie; cu cel care

greșește împotriva altuia, nimeni din voi să nu vorbească, nici să-l asculte, până nu se pocăiește.

4. Rugăciunile voastre, milostenii-le și toate faptele voastre așa să le faceți, cum este scris în

Evanghelia Domnului nostru.

Capitolul XVI

1. Privegheați pentru viața voastră; candelele voastre să nu se stingă, coapsele voastre să nu vi

le descingeți, ci gata, că nu știți ceasul, în care Domnul nostru va veni.

2. Adunați-vă des, pentru a căuta cele de folos sufletelor voastre. Când nu vă va fi de folos tot

timpul credinței voastre, dacă nu veți fi desăvârșiți în timpul cel din urmă.

3. Că în zilele cele din urmă se vor înmulți profeții falși și cei ce strică; și se vor schimba oile

în lupi și dragostea se va schimba în ură.

4. Sporind fărădelegea, se vor urî unii pe alții și se vor prigoni și se vor vinde și atunci se va

arăta înșelătorul lumii, ca fiu al lui Dumnezeu, și va face semne și minuni; și pământul va fi dat în

mâinile lui și va face lucruri nelegiuite, care nu s-au făcut niciodată din veac.

5. Atunci va merge făptura oamenilor în focul cercării și se vor sminti mulți și vor pieri, iar cei

care vor stărui, în credință vor fi mântuiți de Însuși Cel ce a fost supus blestemului.

6. și atunci se vor arăta semnele adevărului; mai întâi semnul deschiderii cerului, apoi semnul

glasului trâmbiței și al treilea, învierea morților;

7. dar nu a tuturora, ci după cum s-a zis: Va veni Domnul și toți sfinții cu El.

8. Atunci lumea va vedea pe Domnul, venind pe norii cerului. SFÂRȘIT

(Preluare de pe http://dovewings.110mb.com/Didahia.htm)

(Vezi și alte Evanghelii apocrife pe: http://www.scribd.com/people/documents/236910-

billydea, n.r.)

